Coligny-moordsaak: Hof sê oor appèlaansoek teen borgtogPieter Doorewaard en Phillip Schutte in die Coligny-landdroshof (Mei 2017). Foto: ANA Die Nasionale Vervolgingsgesag (NVG) se aansoek om te appelleer teen die borgtog wat toegestaan is aan die twee mans wat teregstaan vir die dood van ŉ 16-jarige seun in Coligny, is van die rol geskrap. Frank Lesenyego, streekswoordvoerder van die NVG, het aan Maroela Media gesê dié liggaam sal die uitspraak bestudeer voordat op ŉ pad vorentoe besluit word. Pieter Doorewaard (26) en Phillip Schutte (34), die twee mans wat van die moord op Matlhomola Jonas Mosweu (16) aangekla word, verskyn intussen weer Maandag in die Coligny-landdroshof. Landdros Makgaola Foso het Doorewaad en Schutte op 8 Mei op borgtog van R5 000 elk vrygelaat. Die mans beweer hulle het Mosweu en nog ŉ kind in hul werkgewer se landerye betrap waar hulle sonneblomme gesteel het. Hulle het glo vir die seuns gesê om op hul bakkie te klim om hulle na die polisiestasie te kan neem. Een seun het weggehardloop en Mosweu het agterop die bakkie geklim. Volgens die beskuldigdes het Mosweu van die bakkie afgespring toe die voertuig om ŉ draai spoed verminder het en is later aan sy beserings dood. Die staat beweer Mosweu is van die bakkie afgegooi. Die seun se dood het tot onrus in Coligny gelei. Verdere geweld het uitgebreek nadat die mans op borgtog vrygelaat is. Gemeenskapslede het onder meer huise aan die brand gesteek en winkels geplunder.